作者：陈人杰
词牌/韵律：沁园春

paragraphs: 把酒西湖，花月三年，不见家山。
想荆州座上，消磨岁月，唐风集里，收卷波澜。
鹤邑朝帆，鲈乡夕棹，来往菰蒲何处间。
应思我，似骑驴杜甫，长在长安。
相逢依旧开颜。
听玉屑霏霏当暑寒。
笑髯生如许，尚夸年少，心忙未了，浪说身闲。
尘梦无凭，菟裘堪老，付子声名吾欲还。
斜阳外，把平生心事，同倚阑干。